มาภูเก็ต ล้มไปทางไหนก็เจอร้านติ่มซำ วันนี้เรามีโอกาสมากินที่นี่เพราะพี่ที่รู้จักแนะนำมา สำหรับการเดินทางเราแนะนำเปิดแผนที่วงในได้เลยค่ะ แต่ชื่อร้านต้องมองดีๆ คือเราแอบมองไม่เห็น ขับเลยไปอี้กกก พอเลี้ยวเข้ามาในร้านก็จะเจอกับลานที่จอดรถค่ะ ค่อนข้างกว้างขวางเลย ชอบมาก

ในส่วนของที่นั่งจะมีโซนด้านในกับด้านนอก ถ้าฝนไม่ตกเราแนะนำนั่งฝั่งด้านนอกเลย อากาศถ่ายเท ไม่ร้อนเพราะจะมีร่มไม้ค่ะ สำหรับบรรยากาศในร้านจะออกทันสมัยหน่อย เปิดเพลงสมัยใหม่เสียงดังหน่อย แล้วก็มีพนักงานค่อนข้างเยอะ ใส่ชุดยูนิฟอร์มกันทุกคน

ในส่วนของอาหาร ติ่มซำคือให้เราเดินไปที่ตู้หยิบได้เลยแล้วส่งให้เค้าเอาไปนึ่ง ที่นี่ติ่มซำราคาเข่งละ 25 บาท รวมๆ เนื้อคุณภาพดีค่ะ ทั้งหมู ทั้งกุ้ง เนื้อปลา ที่แปลกๆ หน่อยมีหน้าไข่หวาน หน้าปลาไหลด้วย แต่เราก็ยังรู้สึกชอบแบบเดิมๆ มากกว่า ในส่วนของบะกุ๊ดเต๋ราคา 120.- ที่นี่จะใส่เครื่องในด้วย ซึ่งเรามากินร้านอื่นจะมีแค่กระดูกหมูค่ะ จะบอกว่าบะกุ๊ดเต๋ที่นี่อร่อยมาก น้ำซุปเข้มข้นมาก หอมมาก กระดูกหมูนุ่มดี แนะนำอย่างแรง!!!

การบริการดีค่ะ รวมๆ ชอบเลยค่ะ แต่เราขัดๆ กับบรรยากาศนิดนึง แล้วก็เป็นร้านที่แมลงวันเยอะมาก เยอะที่สุดในร้านติ่มซำที่ไปกินมาเลย ทริปนี้ไปมา 4 ร้าน ร้านที่ไปแทบไม่มีแมลงวันเลยค่ะ มีร้านนี้แหละ แมลงวันค่อนข้างเยอะ